Prin urmare, impactul economic al propunerilor pentru 2020 va fi o reducere pentru flotele din toate statele membre. În ansamblu, propunerea Comisiei duce la un nivel de aproximativ 469 000 de tone pentru posibilitățile de pescuit în Marea Baltică, ceea ce reprezintă o reducere cu 23,6 % în comparație cu 2019. Planul multianual pentru Marea Baltică prevede că TAC pentru stocurile sănătoase pot fi stabilite în intervalul peste valoarea MSY (așa-numitul „interval superior MSY”), în special pentru a limita variațiile între ani consecutivi la maximum 20 %. Cu toate acestea, Comisia nu propune utilizarea acestei opțiuni, deoarece biomasa stocurilor de hering din vestul Mării Baltice și de cod din vestul și din estul Mării Baltice se situează sub limitele biologice de siguranță. În plus, șprotul se bazează pe o singură clasă de vârstă bună și, prin urmare, ICES estimează că biomasa va scădea în următorii ani. Utilizarea intervalului superior MSY riscă acum să agraveze scăderile viitoare. În plus, pentru heringul din Golful Botnic, ICES a formulat un aviz de precauție care nu prevede intervale MSY. Cambula de Baltica este o specie capturată accidental în cadrul planului multianual, astfel încât ICES nu prevede intervale MSY. În fine, planul multianual permite, de asemenea, utilizarea intervalului superior MSY pentru stocurile sănătoase în cadrul pescuitului mixt, atunci când acest lucru este necesar pentru atingerea obiectivelor PCP și ale planului multianual. Deși pescuitul de hering este o activitate de pescuit mixt, Comisia nu propune să se utilizeze intervalul superior MSY pentru heringul din zona centrală, deoarece stocul se bazează pe o singură clasă de vârstă bună, iar heringul este capturat în activități de pescuit mixt împreună cu codul, care se află într-o stare de degradare.

Regulamentul (CE) nr. 847/96 al Consiliului a introdus condiții suplimentare pentru gestionarea interanuală a capturilor totale admisibile, inclusiv dispoziții privind flexibilitatea prevăzute la articolele 3 și 4 pentru stocurile cu TAC de precauție, respectiv pentru cele cu TAC analitice. În temeiul articolului 2 din regulamentul respectiv, atunci când stabilește TAC, Consiliul trebuie să decidă cu privire la stocurile pentru care nu se aplică articolele 3 și 4, în special în funcție de starea biologică a stocurilor. Mai recent, mecanismul de flexibilitate a fost introdus pentru toate stocurile care fac obiectul obligației de debarcare, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, ar trebui clarificat faptul că articolele 3 și 4 din Regulamentul (CE) nr. 847/96 se aplică numai atunci când statele membre nu utilizează flexibilitatea de la an la an prevăzută la articolul 15 alineatul (9) din Regulamentul 1380/2013.

În ceea ce privește codul din estul Mării Baltice, după mai mulți ani, ICES a fost din nou în măsură să efectueze o evaluare analitică. Cu toate acestea, ICES nu a putut stabili valorile intervalelor de mortalitate prin pescuit corespunzătoare MSY. În plus, ICES a estimat că dimensiunea stocului este sub Blim și că ar rămâne sub Blim pe termen mediu, chiar și în absența pescuitului. Din acest motiv, Comisia a adoptat măsuri de urgență în iulie 2019, prin care a decis că pescuitul de cod în zonele cu cea mai mare abundență de cod din estul Mării Baltice va fi interzis până la sfârșitul anului. Cu toate acestea, o modalitate mai eficientă de a limita capturile este de a interzice pescuitul direcționat și de a stabili TAC foarte limitate pentru capturile accidentale. Comisia a solicitat ICES să furnizeze cifrele relevante, însă ICES a indicat că nu va fi în măsură să furnizeze cifre pentru capturile accidentale inevitabile în 2020 înainte de adoptarea regulamentului de către Consiliu propusă în luna octombrie a acestui an. Comisia estimează o scădere a posibilităților de pescuit pentru codul din estul Mării Baltice de [...]%. Comisia intenționează să prezinte o propunere de modificare a regulamentului privind posibilitățile de pescuit pentru 2020, de îndată ce ICES va furniza cifrele pentru capturile accidentale inevitabile pentru 2020. În plus, având în vedere situația stocului de cod din estul Mării Baltice și avizul ICES potrivit căruia închiderile zonelor de reproducere pot aduce beneficii suplimentare stocului care nu pot fi obținute doar prin intermediul TAC (și anume, creșterea ratei de recrutare datorită reproducerii libere), închiderea estivală actuală a zonei de reproducere este prelungită, iar sfera sa de aplicare este extinsă. În fine, pescuitul de agrement este interzis, deoarece cantitățile capturate devin substanțiale atunci când TAC este redusă la o TAC foarte limitată pentru capturile accidentale.

Pentru heringul din vestul Mării Baltice, dimensiunea stocului estimată de ICES continuă să fie inferioară nivelului-limită de referință al biomasei stocului de reproducere, sub care capacitatea de reproducere ar putea fi redusă (Blim), conform ICES. Articolul 5 din Regulamentul (UE) 2016/1139 prevede că, atunci când avizele științifice indică faptul că stocul se află sub Blim, trebuie adoptate măsuri de remediere pentru a asigura revenirea rapidă a stocului în cauză la un nivel capabil să asigure MSY. Pentru a atinge acest nivel, trebuie ca, în primul rând, posibilitățile de pescuit pentru stocul în cauză să fie stabilite la un nivel compatibil cu o mortalitate prin pescuit care este redusă sub intervalul superior FMSYși, în al doilea rând, trebuie luate măsuri de remediere suplimentare. Luând în considerare scăderea biomasei stocului de hering din vestul Mării Baltice, Comisia propune, în temeiul articolului 4 alineatul (4) din Regulamentul (UE) 2016/1139, stabilirea TAC la un nivel mai scăzut decât intervalele FMSY. Comisia propune utilizarea valorii inferioare a intervalului și adăugarea unei noi reduceri. Aceasta duce la o TAC de 2 651 de tone (-71 %), care, conform ICES, va permite ca biomasa să fie peste Blim în 2022.

având în vedere propunerea Comisiei Europene,

întrucât:

(1)articolul 6 din Regulamentul (UE) nr. 1380/2013 al Parlamentului European și al Consiliului prevede că măsurile de conservare se adoptă ținându-se cont de avizele științifice, tehnice și economice disponibile, inclusiv, atunci când este relevant, de rapoartele elaborate de Comitetul științific, tehnic și economic pentru pescuit și de alte organisme consultative, precum și de avizele primite din partea consiliilor consultative înființate pentru zonele geografice sau sferele de competență pertinente și de recomandările comune emise de statele membre.

(2)Consiliului îi revine obligația de a adopta măsuri privind stabilirea și alocarea posibilităților de pescuit, inclusiv anumite condiții legate funcțional de acestea, dacă este cazul. Posibilitățile de pescuit trebuie alocate statelor membre într-un mod care să asigure stabilitatea relativă a activităților de pescuit ale fiecărui stat membru pentru fiecare stoc de pește sau activitate de pescuit și ținându-se seama în mod adecvat de obiectivele politicii comune în domeniul pescuitului (PCP) stabilite în Regulamentul (UE) nr. 1380/2013.

(3)Articolul 2 din Regulamentul (UE) nr. 1380/2013 stabilește pentru PCP obiectivul de a obține rata de exploatare a producției maxime durabile (MSY) acolo unde este posibil, până în 2015, și în mod progresiv, printr-o creștere incrementală, cel târziu până în 2020.

(4)Prin urmare, capturile totale admisibile (TAC) trebuie stabilite, în conformitate cu Regulamentul (UE) nr. 1380/2013, pe baza avizelor științifice disponibile, ținându-se seama de aspectele biologice și socioeconomice și asigurându-se totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate.

(5)Regulamentul (UE) 2016/1139 al Parlamentului European și al Consiliului stabilește un plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (denumit în continuare „planul”). Planul urmărește să garanteze că exploatarea resurselor biologice marine vii reface și menține populațiile de specii exploatate peste nivelurile care permit obținerea producției maxime durabile. În acest scop, ratele-țintă de mortalitate prin pescuit pentru stocurile vizate, exprimate sub formă de intervale, trebuie obținute cât mai curând posibil și în mod progresiv, printr-o creștere incrementală, până în 2020. Este oportun ca limitele de captură aplicabile în 2020 pentru stocurile de cod, hering și șprot din Marea Baltică să fie stabilite în conformitate cu obiectivele planului.

(6)Consiliul Internațional pentru Explorarea Apelor Maritime (ICES) a indicat că biomasa stocului de hering din vestul Mării Baltice în subdiviziunile 20-24 continuă să fie inferioară nivelului-limită de referință al biomasei stocului de reproducere, sub care capacitatea de reproducere ar putea fi redusă (Blim). Prin urmare, în avizul său anual privind stocurile din 29 mai 2019, ICES a emis un aviz științific pentru capturi zero. În conformitate cu articolul 5 alineatul (2) din Regulamentul (UE) 2016/1139, trebuie adoptate toate măsurile de remediere adecvate pentru a asigura o revenire rapidă a stocului în cauză la niveluri peste nivelul capabil să asigure MSY. În plus, această dispoziție impune adoptarea unor măsuri de remediere suplimentare. În acest scop, este necesar să se ia în considerare calendarul pentru îndeplinirea obiectivelor PCP, în general, și ale planului, în particular, având în vedere efectul preconizat al măsurilor de remediere adoptate, respectându-se totodată obiectivele legate de realizarea de beneficii economice, sociale și de ocupare a forței de muncă, astfel cum sunt prevăzute la articolul 2 din Regulamentul (UE) nr. 1380/2013. Prin urmare, și în conformitate cu articolul 4 alineatul (4) din Regulamentul (UE) 2016/1139, este adecvat ca posibilitățile de pescuit pentru heringul din vestul Mării Baltice să fie stabilite sub nivelul intervalului ratei de mortalitate prin pescuit, pentru a ține seama de scăderea biomasei.

(7)În ceea ce privește stocul de cod din estul Mării Baltice, ICES a fost în măsură să furnizeze o evaluare analitică pentru prima dată în mai mulți ani. ICES a estimat că biomasa stocului este sub Blim și că ar rămâne sub Blim pe termen mediu, chiar și în absența pescuitului. Prin urmare, ICES a emis un aviz științific pentru capturi zero în 2020. Cu toate acestea, ICES nu a putut stabili valorile intervalelor de mortalitate prin pescuit. Pe baza evaluării stocului și pentru a reacționa cât mai rapid posibil, Comisia a adoptat Regulamentul de punere în aplicare (UE) 2019/1248 al Comisiei de stabilire a unor măsuri pentru atenuarea unei amenințări grave la adresa conservării stocului de cod din estul Mării Baltice (Gadus morhua). În conformitate cu articolul 5 alineatul (2) din Regulamentul (UE) 2016/1139, posibilitățile de pescuit pentru 2020 trebuie stabilite astfel încât să asigure o revenire rapidă a stocului la niveluri peste nivelul capabil să asigure MSY.

(8)Dacă posibilitățile de pescuit pentru codul din estul Mării Baltice ar fi stabilite la nivelul indicat în avizul științific, obligația de a debarca toate capturile din cadrul pescuitului mixt cu capturi accidentale de cod din estul Mării Baltice ar conduce la fenomenul „speciilor de blocaj”. Pentru a se ajunge la un echilibru corect între continuarea activităților de pescuit, având în vedere eventualele implicații socioeconomice grave, și necesitatea de a obține o stare biologică bună pentru acest stoc, luând în considerare dificultatea de a pescui concomitent toate stocurile în cadrul pescuitului mixt la un nivel care să permită producția maximă durabilă, este adecvat să se stabilească o TAC specifică pentru capturile accidentale de cod din estul Mării Baltice. Nivelul TAC trebuie stabilit astfel încât să nu crească mortalitatea și să ofere stimulente pentru îmbunătățirea selectivității și a evitării capturilor.

(9)În plus, articolul 5 alineatul (2) din Regulamentul (UE) 2016/1139 prevede că trebuie luate măsuri de remediere suplimentare pentru a asigura o revenire rapidă a stocului la niveluri peste nivelul capabil să asigure MSY. Avizele științifice indică faptul că închiderea zonelor de reproducere, în special, poate avea beneficii suplimentare pentru un stoc care nu pot fi obținute doar prin intermediul TAC, de exemplu o creștere a ratei de recrutare prin reproducere liberă. Având în vedere starea stocului de cod din estul Mării Baltice, este oportun să se extindă sfera de aplicare și calendarul închiderii estivale existente a zonei de reproducere pentru codul din estul Mării Baltice. În plus, avizele științifice indică faptul că importanța relativă a pescuitului de agrement de cod din estul Mării Baltice depinde de nivelul TAC. Având în vedere reducerea considerabilă a TAC, cantitățile capturate în cadrul pescuitului de agrement sunt considerate substanțiale. Prin urmare, este oportun să se interzică pescuitul de agrement de cod în subdiviziunile 25-26, în care codul din estul Mării Baltice este cel mai abundent.

(10)În ceea ce privește stocul de cod din vestul Mării Baltice, avizele științifice indică faptul că pescuitul de agrement contribuie în mod semnificativ la mortalitatea globală prin pescuit a stocului respectiv. Ținând seama de starea actuală a stocului respectiv și de reducerea TAC, este necesar să se reducă limita zilnică a capturilor pentru fiecare pescar. Acest lucru nu aduce atingere principiului stabilității relative aplicabil activităților de pescuit comerciale. În plus, avizele științifice indică faptul că stocurile de cod vestic și estic se amestecă în subdiviziunea 24. Pentru a proteja stocul de cod estic și a asigura condiții de concurență echitabile cu zona de gestionare a codului din estul Mării Baltice, este necesar să se limiteze utilizarea TAC în subdiviziunea 24 la capturile accidentale de cod, cu o derogare pentru micii pescari din zonele costiere care pescuiesc cu unelte pasive în zone situate la o distanță de până la șase mile marine de la țărm în care adâncimea apei este mai mică de 20 de metri, întrucât codul vestic este predominant în aceste zone costiere de mică adâncime. În consecință, pentru a asigura condiții de concurență echitabile cu subdiviziunile 25-26, pescuitul de agrement de cod în subdiviziunea 24 trebuie interzis dincolo de șase mile marine de la țărm. În fine, având în vedere starea fragilă a stocului și faptul că avizele științifice arată că închiderile zonelor de reproducere, în special, pot avea beneficii suplimentare pentru un stoc care nu pot fi obținute doar prin intermediul TAC, de exemplu, o creștere a ratei de recrutare prin reproducerea liberă, este necesar să se reintroducă o închidere a zonei de reproducere pe timpul iernii.

(11)Pentru a se garanta utilizarea deplină a posibilităților de pescuit costier, este oportun să se introducă, în cazul somonului, o flexibilitate interzonală limitată dinspre subdiviziunile ICES 22-31 înspre subdiviziunea ICES 32 pentru statul membru care a solicitat respectiva flexibilitate.

(12)Conform avizului ICES, 32 % din capturile realizate în cadrul pescuitului de somon sunt declarate eronat, în special drept capturi de păstrăv de mare. Dat fiind că cea mai mare parte a păstrăvului de mare din Marea Baltică este exploatat în zonele costiere, este oportun să se interzică pescuitul de păstrăv de mare dincolo de patru mile marine și să se limiteze capturile accidentale de păstrăv de mare la 3 % din captura combinată de păstrăv de mare și somon, pentru a contribui astfel la prevenirea declarării eronate a capturilor de somon drept capturi de păstrăv de mare.

(13)Utilizarea posibilităților de pescuit prevăzute în prezentul regulament este reglementată de Regulamentul (CE) nr. 1224/2009 al Consiliului, în special de articolele 33 și 34, în ceea ce privește înregistrarea capturilor și a efortului de pescuit, și este condiționată de transmiterea către Comisie a datelor privind epuizarea posibilităților de pescuit. Prin urmare, prezentul regulament trebuie să precizeze codurile aferente debarcărilor de stocuri reglementate, pe care statele membre trebuie să le utilizeze atunci când transmit date Comisiei.

(14)Regulamentul (CE) nr. 847/96 al Consiliului a introdus condiții suplimentare pentru gestionarea interanuală a TAC, inclusiv, la articolele 3 și 4, dispoziții privind flexibilitatea pentru TAC de precauție și analitice. În temeiul articolului 2 din regulamentul respectiv, la stabilirea TAC, Consiliul trebuie să decidă cu privire la stocurile pentru care nu se aplică articolul 3 sau 4, în special în funcție de starea biologică a stocurilor. Mai recent, prin articolul 15 alineatul (9) din Regulamentul (UE) nr. 1380/2013, a fost introdus un mecanism de flexibilitate de la an la an pentru toate stocurile care fac obiectul obligației de debarcare. Prin urmare, pentru a se evita o flexibilitate excesivă, care ar submina principiul exploatării raționale și responsabile a resurselor biologice marine, ar împiedica realizarea obiectivelor PCP și ar deteriora starea biologică a stocurilor, trebuie să se prevadă că articolele 3 și 4 din Regulamentul (CE) nr. 847/96 se aplică TAC analitice numai atunci când nu este utilizată flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013.

(15)Pe baza noilor avize științifice, trebuie stabilită o TAC preliminară pentru merluciul norvegian în diviziunea ICES 3a și în apele Uniunii din diviziunea ICES 2a și din subzona ICES 4 pentru perioada 1 noiembrie 2019-31 octombrie 2020.

(16)Pentru a se evita întreruperea activităților de pescuit și pentru a li se asigura pescarilor din Uniune mijloace suficiente de subzistență, prezentul regulament trebuie să se aplice de la 1 ianuarie 2020. Cu toate acestea, prezentul regulament trebuie să se aplice pentru merluciul norvegian în diviziunea ICES 3a și în apele Uniunii din diviziunea ICES 2a și din subzona 4 în perioada 1 noiembrie 2019-31 octombrie 2020. Din motive de urgență, prezentul regulament trebuie să intre în vigoare imediat după publicarea sa,

ADOPTĂ PREZENTUL REGULAMENT:

CAPITOLUL I